93 hari tanpa kes baharu
HANOI: Vietnam masih berjaya mengekalkan rekod sifar kes jangkitan tempatan dalam tempoh lebih tiga bulan, menurut Jawatankuasa Pemandu untuk Pencegahan dan Kawalan Covid-19. Setakat 6.00 pagi semalam, Vietnam merekodkan cuma 382 kes keseluruhan positif Covid-19. Daripada jumlah itu, 93.5 peratus atau 357 pesakit disahkan pulih sepenuhnya. Agensi berita Vietnam (VNA) turut melaporkan, setakat ini, tiada kes kematian direkodkan. Sehingga semalam, cuma 25 pesakit sedang menjalani rawatan dan dilaporkan stabil. Dalam perkembangan berkaitan, kira-kira 10,133 individu dalam kalangan kontak rapat dengan pesakit Covid-19 atau mereka yang berada di kawasan yang terjejas akibat pandemik itu diarahkan menjalani prosedur kuarantin. Daripada jumlah itu, seramai 78 orang berada di hospital bagi tujuan pemantauan, manakala 9,613 yang lain berada di pusat kuarantin khas dan 445 menjalani prosedur sama di rumah masing-masing.- Bernama 
See author's posts
